Ľudí zo Slovenska, ktorí sa rozhodli pracovať či žiť v Česku, postupne pribúda. Na konci vlaňajška ich v ČR bolo zamestnaných 191 818 a dočasne alebo trvalo tu bývalo 116 817. Tvorili tak pätinu cudzincov a tretinu zahraničných pracovníkov. Vyplýva to zo štatistík ministerstiev vnútra a práce.
Slováci predstavujú po Ukrajincoch druhú najpočetnejšiu skupinu cudzincov v Česku, vidieť sú aj v televízii alebo na filmovom plátne, príkladom sú herečky Andrea Kerestešová Ružičková alebo Vica Kerekes.
Podľa zistení štatistického úradu v Česku žijú hlavne mladší ľudia zo Slovenska, prevažne tridsiatnici. Často tam zostávajú po vysokej škole. Tretina slovenských pracovných síl má vysokoškolský titul. Zo skupín cudzincov zarábajú najviac a najviac ich je medzi riadiacimi pracovníkmi a špecialistami.
Nezamestnanosť v Česku nedosahuje ani troch percent a je najnižšia v EÚ, na Slovenku je zhruba päťpercentná. HDP na obyvateľa v kúpnej sile zodpovedal v roku 2017 v Česku 89 percentám únijného priemeru, na Slovensku 77 percentám. Cenová hladina v oboch krajinách bola na 69 percentách priemeru dvadsaťosmičky. České domácnosti dávali za potraviny niečo cez 16 percent svojich príjmov a za bývanie cez štvrtinu, Slováci za jedlo minuli 18 percent a za bývanie necelých 24 percent príjmov.
Za prvé štyri mesiace tohto roku v Česku podľa štatistiky pribudlo 500 obyvateľov, ktorí pochádzajú zo Slovenska. Na konci apríla v krajine žilo 117 315 Slovákov a Sloveniek, z nich 51 087 trvalo. O päť rokov skôr, teda v apríli 2014, úrady evidovali v Česku 92 840 ľudí zo Slovenska. Trvalý pobyt malo 37 317 z nich. V apríli 2009 v krajine bývalo 78 024 osôb zo susedného štátu. České občianstvo od roku 2001 do roku 2017 získalo 15 136 ľudí zo Slovenska.